Document ID: 32002R2224

Κανονισμός (ΕΚ) αριθ. 2224/2002 της Επιτροπής
της 13ης Δεκεμβρίου 2002
για παρέκκλιση από τον κανονισμό (ΕΚ) αριθ. 1623/2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου, για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2585/2001(2), και ιδίως το άρθρο 33,
Εκτιμώντας τα ακόλουθα:
(1) Ο κανονισμός (ΕΚ) αριθ. 1623/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1795/2002(4), και ιδίως το άρθρο 93 παράγραφος 6, προβλέπει ότι η παραλαβή της αλκοόλης πρέπει να ολοκληρωθεί έξι μήνες μετά την ημερομηνία κοινοποίησης της απόφασης κατακύρωσης της Επιτροπής.
(2) Ο κανονισμός (ΕΚ) αριθ. 774/2002 της Επιτροπής, της 8ης Μαΐου 2002, για την πραγματοποίηση δημοπρασιών αλκοόλης οινικής προέλευσης με σκοπό τη χρησιμοποίηση βιοαιθανόλης στην Ευρωπαϊκή Κοινότητα(5), άνοιξε δημοπρασία για αλκοόλη οινικής προέλευσης με σκοπό τη χρησιμοποίηση βιοαιθανόλης στην Ευρωπαϊκή Κοινότητα για όγκο 300000 εκατολίτρων για την εγκεκριμένη εταιρεία Ecocarburantes Españoles SA. Με κοινοποίηση της 18ης Ιουνίου 2002, η Επιτροπή ανακοίνωσε στις αρμόδιες ισπανικές αρχές και στην εταιρεία Ecocarburantes Españoles SA τη θετική της απόφαση σχετικά με την κατακύρωση της παρτίδας αριθ. 12/2002.
(3) Με επιστολή της 21ης Οκτωβρίου 2002, το Υπουργείο Γεωργίας, Αλιείας και Τροφίμων της Ισπανίας ανακοίνωσε στην Επιτροπή ότι λόγω τεχνικών δυσχερειών και έχοντας υπόψη το σημαντικό όγκο της παρτίδας αριθ. 12/2002, είναι ανεπαρκής η προθεσμία που προβλέπεται για την παραλαβή της αλκοόλης.
(4) Με την προϋπόθεση αυτή, και για να είναι δυνατόν η σχετική εταιρεία να φέρει σε αίσιο πέρας την εργασία, πρέπει να παραταθεί κατά δύο μήνες η προθεσμία για την παραλαβή της αλκοόλης.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 93 παράγραφος 6 του κανονισμού (ΕΚ) αριθ. 1623/2000, η παραλαβή της παρτίδας αριθ. 12/2002 που προβλέπεται από τον κανονισμό (ΕΚ) αριθ. 774/2002 και κατακυρώθηκε στις 18 Ιουνίου 2002, πρέπει να ολοκληρωθεί πριν από τις 18 Φεβρουαρίου 2003.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2002.

Labels: 17
14
6
18
15